For anden gang på kort tid trækker Nordjyllands Politi tiltalte i retten i en sag, der handler om at booke sig ind og leve det søde liv på hotel for derefter at stikke af fra regningen. Denne gang er den en 22-årig kvinde og en 27-årig mand, som er tiltalt for bedrageri. Sammen er de tiltalt for at have indlogeret sig på et hotel i Løkken fra 25. april til 2. maj sidste år. Regningen løb ifølge anklagerne op i 8400 kroner, og den er de så tiltalt for at løbe fra. En lille måned senere gik det ud over et hotel i Fredericia, hvor de to – ifølge politiet – bookede sig ind fra 27. til 30. maj og efterfølgende skred fra regningen på 6040 kroner. Gjorde det også i Aalborg Den 27-årige mand er desuden tiltalt for samme nummer i to tilfælde i Aalborg. Det foregik ifølge politiet heholdsvis fra 5. til 7. maj sidste år og igen fra 16. til 17. august, hvor de ubetalte regninger blev på henholdsvis 4129 kroner og 2205 kroner. Anklageskriftet omfatter flere andre typer af bedrageri. Blandt andet er de to tiltalt for sammen at have fået nogen til at overføre 17.500 kroner til sig. Det foregik ved, at de ifølge politiet udgav sig for at være nogle andre, og på den måde overbevise offerret om at overføre penge til en konto som et lån. Pengene blev ifølge anklagerne bare aldrig betalt tilbage. Det fremgår ikke på forhånd, hvordan de to forholder sig til anklagerne.

Opsummering:
De to tiltalte skal ifølge anklageskriftet også have bedraget sig til 17.500 kroner ved at udgive sig for at være nogle andre.